CELEX: 32013D0222
Language: sk
Date: 2013-05-16 00:00:00
Title: 2013/222/EÚ: Vykonávacie rozhodnutie Komisie zo 16. mája 2013 , ktorým sa stanovuje finančný príspevok Únie na výdavky vzniknuté v súvislosti s núdzovými opatreniami prijatými na boj proti vtáčej chrípke v Španielsku v roku 2009 [oznámené pod číslom C(2013) 2779]

18.5.2013   
            
            
               SK
            
            
               Úradný vestník Európskej únie
            
            
               L 134/19
            
         VYKONÁVACIE ROZHODNUTIE KOMISIE
   zo 16. mája 2013,
   ktorým sa stanovuje finančný príspevok Únie na výdavky vzniknuté v súvislosti s núdzovými opatreniami prijatými na boj proti vtáčej chrípke v Španielsku v roku 2009
   [oznámené pod číslom C(2013) 2779]
   (Iba španielske znenie je autentické)
   (2013/222/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 4,
   keďže:
   
               (1)
            
            
               V súlade s článkom 84 nariadenia o rozpočtových pravidlách a článkom 94 delegovaného nariadenia Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (2), (ďalej len „vykonávacie pravidlá“) sa predtým, ako dôjde k viazaniu výdavkov z rozpočtu Únie, prijme rozhodnutie o financovaní, v ktorom sa stanovia hlavné prvky opatrenia spojeného s výdavkami, ktoré prijme inštitúcia alebo orgány, na ktoré inštitúcia delegovala právomoci.
            
         
               (2)
            
            
               V rozhodnutí 2009/470/ES sa stanovujú postupy, ktorými sa riadi finančný príspevok Únie na špecifické veterinárne opatrenia vrátane núdzových opatrení. S cieľom prispieť k čo najrýchlejšej eradikácii vtáčej chrípky by Únia mala finančne prispieť na oprávnené výdavky, ktoré vznikli členským štátom. V článku 4 ods. 3 prvej a druhej zarážke uvedeného rozhodnutia sa stanovujú pravidlá týkajúce sa percentuálneho podielu, ktorý je nutné uplatniť vo vzťahu k nákladom, ktoré vznikli členským štátom.
            
         
               (3)
            
            
               V článku 3 nariadenia Komisie (ES) č. 349/2005 z 28. februára 2005 stanovujúceho pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat uvedeným v rozhodnutí Rady 90/424/EHS (3), sa stanovujú pravidlá týkajúce sa výdavkov oprávnených na finančnú podporu Únie.
            
         
               (4)
            
            
               Rozhodnutím Komisie 2010/148/EÚ z 5. mája 2010 o finančnom príspevku Únie na núdzové opatrenia zamerané na boj proti vtáčej chrípke v Českej republike, Nemecku, Španielsku, vo Francúzsku a v Taliansku v roku 2009 (4) bol udelený finančný príspevok Únie na núdzové opatrenia na boj proti vtáčej chrípke okrem iných krajín aj v Španielsku v roku 2009. Španielsko predložilo 26. marca 2010 a 3. mája 2010 oficiálnu žiadosť o úhradu podľa ustanovení článku 7 ods. 1 a 2 nariadenia Komisie (ES) č. 349/2005.
            
         
               (5)
            
            
               Vyplatenie finančného príspevku Únie je podmienené tým, že sa plánované činnosti skutočne zrealizovali a príslušné orgány poskytli všetky potrebné informácie v stanovených termínoch. Vo vykonávacom rozhodnutí Komisie 2011/798/EÚ (5) sa stanovilo, že v rámci finančného príspevku Únie sa má vyplatiť prvá tranža vo výške 500 000,00 EUR.
            
         
               (6)
            
            
               Španielsko v súlade s článkom 3 ods. 4 rozhodnutia 2009/470/ES bezodkladne informovalo Komisiu a ostatné členské štáty o opatreniach uplatnených v súlade s právnymi predpismi Únie týkajúcimi sa podávania správ a eradikácie, ako aj o ich výsledkoch. K žiadosti o úhradu bola v zmysle požiadaviek uvedených v článku 7 nariadenia (ES) č. 349/2005 priložená správa o financovaní, podporné dokumenty, epidemiologická správa o každom chove, v ktorom boli zvieratá usmrtené alebo zneškodnené, ako aj výsledky príslušných auditov.
            
         
               (7)
            
            
               Útvary Komisie vykonali audit podľa článku 10 nariadenia (ES) č. 349/2005. Zistenia Komisie, spôsob výpočtu oprávnených výdavkov a konečné závery boli Španielsku oznámené 12. septembra 2012. Španielsko vyjadrilo e-mailom z 9. októbra 2012 svoj súhlas.
            
         
               (8)
            
            
               V nadväznosti na to sa teraz môže stanoviť celková výška finančnej podpory Únie na oprávnené výdavky, ktoré vznikli v súvislosti s eradikáciou vtáčej chrípky v Španielsku v roku 2009.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Finančný príspevok Únie na výdavky spojené s eradikáciou vtáčej chrípky v Španielsku v roku 2009 sa stanovuje na 877 910,62 EUR.
   Článok 2
   Zostatok finančného príspevku sa stanovuje na 377 910,62 EUR.
   Článok 3
   Toto rozhodnutie, ktoré predstavuje rozhodnutie o financovaní v zmysle článku 84 nariadenia o rozpočtových pravidlách, je určené Španielskemu kráľovstvu.
   
      V Bruseli 16. mája 2013
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. EÚ L 362, 31.12.2012, s. 1.
   
      (3)  Ú. v. EÚ L 55, 1.3.2005, s. 12.
   
      (4)  Ú. v. EÚ L 60, 10.3.2010, s. 22.
   
      (5)  Ú. v. EÚ L 320, 3.12.2011, s. 45.